Μέγαρο Μουσικής Αθηνών

Το Μέγαρο Μουσικής Αθηνών (συντομογραφία: ) είναι μέγαρο μουσικής, θέατρο και συνεδριακό κέντρο στην Αθήνα. Το κτήριο του βρίσκεται στη συμβολή της Λεωφόρου Βασιλίσσης Σοφίας και της οδού Πέτρου Κόκκαλη.

 Ιστορία 
Η ίδρυσή του βασίστηκε σε μία πρωτοβουλία προσώπων όπως η τραγουδίστρια Αλεξάνδρα Τριάντη, ο Λάμπρος Ευταξίας, ο Δημήτρης Μητρόπουλος και ο Χρήστος Λαμπράκης. Ειδικά ο Λάμπρος Ευταξίας συνέβαλε καθοριστικά στην παραχώρηση του οικοπέδου επί της Βασιλίσσης Σοφίας καθώς και στην χρηματοδότηση της πρώτης φάσης του έργου.

Σχεδιάστηκε από τον Εμμανουήλ Βουρέκα και τον Ηλία Σκρουμπέλο και άρχισε να κατασκευάζεται το 1976 έπειτα από συγχρηματοδότηση του Συλλόγου «Οι Φίλοι της Μουσικής» και του ελληνικού δημοσίου. 

Εγκαινιάστηκε το 1991 και η λειτουργία του ενισχύθηκε με οικονομική βοήθεια από ελληνικές κυβερνήσεις, κοινοτικά κονδύλια και ιδιώτες. 

Θεωρείται ένας από τους διασημότερους χώρους τέτοιου είδους παγκοσμίως τόσο για την κλασική όσο και για την ελληνική παραδοσιακή μουσική. Κάθε χρόνο, ο οργανισμός του Μεγάρου διοργανώνει συνολικά περίπου 500 εκδηλώσεις, όπως παραστάσεις κλασικής μουσικής, όπερας, θεάτρου, χορού κ.α. 

Το Μέγαρο συγκαταλέγεται στην λίστα του Ευρωπαϊκού Οργανισμού Κέντρων Συμφωνικής Μουσικής.

 Αίθουσες και χώροι 

 Η αίθουσα «Χρήστος Λαμπράκης» (πρώην «Αίθουσα Φίλων της Μουσικής») έχει χωρητικότητα 1.961 ατόμων και χρησιμοποιείται για ρεσιτάλ, συναυλίες, όπερες αλλά και συνέδρια. Σχεδιάστηκε εξ ολοκλήρου από τον Αυστριακό μελετητή ήχου Χάινριχ Κάιλχολτς, ενώ φιλοξενεί το μεγαλύτερο εκκλησιαστικό όργανο στην Ελλάδα με 6.080 αυλούς, το οποίο κατασκευάστηκε από την γερμανική εταιρία Klais Orgelbau.
 Η αίθουσα «Αλεξάνδρα Τριάντη» έχει χωρητικότητα 1.750 ατόμων και χρησιμοποιείται για επιστημονικά συνέδρια, μουσικές, χορευτικές, λυρικές και θεατρικές εκδηλώσεις, ενώ διαθέτει 4 εναλλακτικές σκηνές, φουαγιέ, καμαρίνια, αποθήκες, τεχνικούς και κοινόχρηστους χώρους. Χωροταξικά, η αίθουσα έχει κατασκευαστεί με τέτοιο τρόπο προκειμένου να επικοινωνεί με το αίθριο.
 Η αίθουσα «Δημήτρης Μητρόπουλος» έχει χωρητικότητα 450 ατόμων και χρησιμοποιείται συνήθως για παραστάσεις μουσικής δωματίου, χορού, ατομικά ρεσιτάλ αλλά και όπερας. Η δομή της αίθουσας βασίζεται σε προδιαγραφές στούντιο ηχογραφήσεων και έτσι η ακουστική του χώρου είναι εξαιρετική.
 Η αίθουσα «Νίκος Σκαλκώτας έχει χωρητικότητα 400 ατόμων και αποτελεί κέντρο διεξαγωγής εκδηλώσεων υψηλών απαιτήσεων όπως επιστημονικά συνέδρια, διαλέξεις, λυρικές και θεατρικές εκδηλώσεις.
Η αίθουσα «Banquet» είναι πολλαπλών χρήσεων μεταβαλλόμενης χωρητικότητας και χρησιμεύει σε επιστημονικά συνέδρια και δεξιώσεις. Ο χώρος διαθέτει οθόνη προβολής, ενώ κατά τη διάρκεια των συνεδρίων υπάρχει δυνατότητα διερμηνείας σε έξι γλώσσες.
Ο Κήπος του Μεγάρου περιλαμβάνει δέντρα, θάμνους και αναρριχώμενα φυτά και η συνολική του έκταση καταλαμβάνει 22 στρέμματα. Μεταξύ άλλων, το πάρκο συνίσταται από αριές, χαρουπιές, ακακίες, νεραντζιές, μανόλιες, κίτρινα γιασεμί, βιβούρνα, μαόνιες, καλλωπιστικές δαμασκηνιές, ιαπωνικές κυδωνιές, φορσύθιες και δάφνες.
Οι εκθεσιακοί χώροι του Διεθνούς Συνεδριακού Κέντρου διατίθενται για εκθέσεις σε έναν χώρο 12.000 τ.μ..
Το Μέγαρο διαθέτει 12 αίθουσες συνεδρίων και χρησιμοποιούνται για συνεδρίες επαγγελματικές συναντήσεις, συνεντεύξεις Τύπου, εκπαιδευτικές εκδηλώσεις, σεμινάρια, ενώ κάποιες φορές και ως κέντρο οργανωτικών επιτροπών.
Το αίθριο των Μουσών και το φουαγιέ των Μουσών συγκαταλέγονται στους υπαίθριους χώρους του Μεγάρου και συνδέονται άμεσα με τον Κήπο και το συνολικό τους εμβαδόν είναι 1.520 τ.μ..

 Διεθνές Συνεδριακό Κέντρο Αθηνών 
Το κέντρο αποτελεί χώρο συνεδρίων και εκδηλώσεων υψηλής αισθητικής και στεγάζεται στον χώρο του Μεγάρου. Διαθέτει δεκαοκτώ αίθουσες συνεδριάσεων και εκθεσιακούς χώρους με φουαγιέ. Επίσης, τα αμφιθέατρα του κτηρίου χρησιμεύουν ως οι κύριοι συνεδριακές αίθουσες σε συνδυασμό με αίθουσες παράλληλων συνεδριάσεων χωρητικότητας από 25 έως 180 άτομα. Η συνολική του έκταση εκτείνεται σε 12.000 τ.μ., ενώ μπορεί να φιλοξενήσει συνέδρια με τη συμμετοχή έως και 8.000 συνέδρων.

Το κέντρο είναι μέλος της Διεθνούς Ένωσης Συνεδρίων (ICCA) και της Διεθνούς Ένωσης Συνεδριακών Κέντρων (AIPC).

 Κρατικοποίηση 
Από τις αρχές του 2016, το Μέγαρο κρατικοποιήθηκε με τροπολογία που κατατέθηκε στην Βουλή. Η ελληνική κυβέρνηση ελέγχει την πλειοψηφία του διοικητικού συμβουλίου του και παράλληλα με την μεταβίβαση της ακίνητης περιουσίας του, μεταβιβάζονται στο ελληνικό δημόσιο και οι υπέρογκες δανειακές υποχρεώσεις του Μεγάρου. Σκοπός των μεταρρυθμίσεων αυτών είναι η οικονομική βιωσιμότητα του οργανισμού.Στο Δημόσιο περνά το Μέγαρο Μουσικής, Πρώτο Θέμα, ανακτήθηκε στις 23/3/2016.Κρατικοποιείται το Μέγαρο Μουσικής, newsbeast, ανακτήθηκε στις 23/3/2016.Κρατικοποιήθηκε το Μέγαρο Μουσικής με ευρεία πλειοψηφία , Το Κουτί της Πανδώρας, ανακτήθηκε στις 23/3/2016.Παράταση ζωής στο Μέγαρο Μουσικής Αθηνών με σφραγίδα ΣΥΡΙΖΑ, Καθημερινή, ανακτήθηκε στις 23/3/2016.

 Λογότυπα 

 Δείτε επίσης 
 Εθνική Λυρική Σκηνή
 Μέγαρο Μουσικής Θεσσαλονίκης
 Όπερα Θεσσαλονίκης
 Κέντρο Πολιτισμού Ίδρυμα Σταύρος Νιάρχος

 Παραπομπές 

 Εξωτερικοί σύνδεσμοι 

 Επίσημη ιστοσελίδα
 Κανάλι στο YouTube
 Σελίδα στο Facebook
 Σελίδα στο Twitter
 Σελίδα στο Instagram
 «Σταθμός Μέγαρο» στο YouTube

Κατηγορία:Καλλιτεχνικοί πολυχώροι στην Αθήνα
Κατηγορία:Αίθουσες συναυλιών στην Ελλάδα
Κατηγορία:Μουσική στην Αθήνα